CELEX: 52014PC0739
Language: lt
Date: 2014-12-16
Title: Pasiūlymas TARYBOS SPRENDIMAS kuriuo patvirtinamas pagrindinis planas „Shift2Rail“

|
			
		
		
		52014PC0739
		
			Pasiūlymas TARYBOS SPRENDIMAS kuriuo patvirtinamas pagrindinis planas „Shift2Rail“ /* COM/2014/0739 final - 2014/0354 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
2014 m. birželio 16 d. Tarybos
reglamentas (ES) Nr. 642/2014, kuriuo įsteigiama bendroji
įmonė „Shift2Rail“[1]
(toliau – Reglamentas S2R), įsigaliojo 2014 m. liepos 7 d., taip
oficialiai sukurta viešojo ir privačiojo sektorių partnerystė,
kurios tikslas – valdyti mokslinių tyrimų ir inovacijų
veiklą, kuria remiamas geresnių geležinkelio paslaugų
kūrimas Europoje. 
Reglamente S2R nustatyti bendrosios
įmonės „Shift2Rail“ nariai steigėjai yra Komisijos atstovaujama
Europos Sąjunga, taip pat aštuoni sektoriaus partneriai, t. y.: Alstom
Transport, Ansaldo STS, Bombardier Transportation, Construcciones
y Auxiliar de Ferrocariles, Network Rail, Siemens Aktiengesellschaft, Thales
ir Trafikverket. 
Papildomi asocijuotieji nariai atrenkami
atviro narystės konkurso, kurį per 3 mėnesius nuo reglamento S2R
įsigaliojimo skelbia Komisija, tvarka.
Bendrosios įmonės „Shift2Rail“
uždavinys – padėti siekti 2011 m. Transporto politikos baltojoje
knygoje[2]
nustatytų tikslų ir pereiti nuo mažiau darnių rūšių
transporto prie ekonomiškai efektyvesnių ir patogesnių
geležinkelių. 
Tikimasi, kad pritaikius bendrosios
įmonės „Shift2Rail“ sukurtas, pademonstruotas ir patvirtintas
naujoviškas technologijas ir sprendimus dvigubai padidės geležinkelių
transporto sistemos pajėgumas, 50 proc. sumažės jos gyvavimo
ciklo sąnaudos ir 50 proc. sumažės nepatikimumo ir
pavėluoto atvykimo atvejų skaičius. Bendroji įmonė
taip pat padės Europos geležinkelių pramonei pirmauti pasaulyje, taip
bus kuriamos darbo vietos ir didės eksportas. 
Pagal Reglamento S2R I priedo 1 straipsnio 4
dalį ir 2 straipsnio a punktą bendroji įmonė „Shift2Rail“
turėtų parengti ir plėtoti pagrindinį planą ir
užtikrinti veiksmingą bei rezultatyvų jo įgyvendinimą. Šis
pagrindinis planas turėtų būti perspektyvinis dokumentas,
kuriame apibrėžiami prioritetiniai moksliniai tyrimai ir inovacijų
veikla, būtini geležinkelių sektoriaus ilgalaikių inovacijų
skatinimui.
Pagal Reglamento S2R I priedo 1 straipsnio 3
dalį pagrindinis planas turėtų būti rengiamas remiantis
šiomis penkiomis teminėmis sritimis arba inovacijų programomis (IP):
·                        
IP1 – ekonomiškai efektyvūs ir patikimi
traukiniai, įskaitant didelės talpos ir greituosius traukinius, 
·                        
IP2 – pažangios eismo valdymo ir kontrolės
sistemos,
·                        
IP3 – ekonomiškai efektyvi ir patikima didelio
pajėgumo infrastruktūra,
·                        
IP4 – patrauklioms geležinkelių transporto
paslaugoms skirti informacinių technologijų sprendimai,
·                        
IP5 – tvariam ir patraukliam krovinių vežimui
Europos geležinkelių transportu skirtos technologijos.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Pagrindinio plano „Shift2Rail“ pradinę
redakciją parengė Komisijos vadovaujami pirmieji bendrosios
įmonės „Shift2Rail“ nariai steigėjai, konsultuodamiesi su Europos
geležinkelio agentūra ir Europos geležinkelių mokslinių
tyrimų patariamosios tarybos (ERRAC) technologijų platformos nariais.
Ši redakcija parengta atsižvelgiant į
įvairių susijusių suinteresuotųjų šalių pastabas,
pateiktas daugybėje individualių susitikimų su sektoriaus
atstovais, taip pat per 2014 m. birželio 20 d. viešų
konsultacijų susitikimą, kuriame dalyvavo beveik 200 suinteresuotųjų
šalių.
Konsultacijos parodė, kad pagrindinio
plano dabartinė redakcija yra gerai subalansuota ir jai plačiai
pritariama.
Pagrindinio plano „Shift2Rail“ pradinę
redakciją 2014 m. rugsėjo 24 d. patvirtino bendrosios
įmonės „Shift2Rail“ valdyba.
3.           TEISINIAI PASIŪLYMO
ASPEKTAI
Laikantis Reglamento S2R I priedo 1 straipsnio
4 dalyje apibūdintos procedūros, čia siūloma, kad Taryba
patvirtintų pagrindinį planą „Shift2Rail“.
2014/0354 (NLE)
Pasiūlymas
TARYBOS SPRENDIMAS
kuriuo patvirtinamas pagrindinis planas
„Shift2Rail“
EUROPOS SĄJUNGOS TARYBA,
atsižvelgdama į 2014 m. birželio 16 d. Tarybos
reglamentą (ES) Nr. 642/2014, kuriuo įsteigiama bendroji
įmonė „Shift2Rail“[3],
ypač į jo I priedo 1 straipsnio 4 dalį, 
atsižvelgdama į Europos Komisijos
pasiūlymą,
kadangi:
(1)       pagrindinį planą
„Shift2Rail“ turi parengti ir plėtoti bendroji įmonė
„Shift2Rail“, konsultuodamasi su Europos geležinkelio agentūra ir Europos
geležinkelių mokslinių tyrimų patariamosios tarybos (ERRAC)
technologijų platformos nariais, kad juo būtų skatinamos
ilgalaikės inovacijos geležinkelių sektoriuje;
(2)       pagrindiniame „Shift2Rail“
plane turėtų būti nustatyti pagrindiniai prioritetai ir
svarbiausios veiklos ir technologinės inovacijos, kurių reikalaujama
iš visų suinteresuotųjų šalių, kad būtų pasiekti
Reglamento (ES) Nr. 642/2014 2 straipsnyje nustatyti bendrosios
įmonės „Shift2Rail“ tikslai;
(3)       pagrindinis planas
„Shift2Rail“ turėtų būti grindžiamas veiklos rezultatais ir
sudaromas remiantis tam tikru Reglamento (ES) Nr. 642/2014 I priedo 1
straipsnio 3 dalyje nurodytų pagrindinių teminių
sričių arba inovacijų programų skaičiumi;
(4)       2014 m. rugsėjo
24 d. valdybos patvirtinta pagrindinio plano „Shift2Rail“ redakcija,
parengta atsižvelgiant į svarbiausias atitinkamų
suinteresuotųjų šalių pastabas, yra pagrindas, kuriuo remdamasi
Komisija 2014 m. spalio 6 d. pagal Reglamento (ES) Nr. 642/2014
I priedo 4 straipsnio 2 dalį paskelbė asocijuotiesiems nariams
skirtą kvietimą teikti pasiūlymus ir kuriuo remiantis
parengiamas bendrosios įmonės „Shift2Rail“ darbo planas,
PRIĖMĖ ŠĮ
SPRENDIMĄ: 
Vienintelis straipsnis
Patvirtinamas strateginis pagrindinis planas
„Shift2Rail“.
Priimta Briuselyje
                                                                       Tarybos
vardu
                                                                       Pirmininkas
[1]               OL L 177, 2014 6 17, p. 9. 
[2]               Baltoji knyga „Bendros Europos transporto erdvės
kūrimo planas. Konkurencingos efektyviu išteklių naudojimu
grindžiamos transporto sistemos kūrimas“, COM(2011)144 galutinis.
[3]               OL L 177, 2014 6 17, p. 9.